Gandia i els clubs impulsen un Pla Director d'Inversions Esportives per modernitzar les instal·lacions municipals
02 abril 2019

## Gandia i els clubs impulsen un Pla Director d'Inversions Esportives per modernitzar les instal·lacions municipals02 abril 2019Última actualització: 14 juliol 2025

![](../gestion/img/_MG_0443_1.JPG)  
  

La Secretària d'Estat per a l'Esport del Govern d'Espanya, María José Rienda, ha estat rebuda hui per l'alcaldessa de Gandia, Diana Morant; la vicealcaldessa Lorena Milvaques; la regidora d'Esports, Lydia Morant i representants de les forces polítiques representades al consistori gandià. Durant la seua visita, la Secretària d'Estat per a l'Esport ha signat en el Llibre d'Honor de Gandia i visitat les instal·lacions del poliesportiu municipal acompanyada per l'alcaldessa, la regidora d'Esports i tècnics municipals.

**Diana Morant** ha aprofitat la visita per a informar que la regidora d'Esports està treballant juntament amb els clubs esportius per posar en marxa un **Pla Director Esportiu** destinat a millorar els espais existents i que els clubs i associacions esportives de la ciutat puguen exercir d'amfitrions d'altres clubs per convertir a Gandia en seu de campionats Nacionals i Internacionals en totes les disciplines. "_Som conscients que cal fer un pas qualitatiu i hui mateix visitarem les instal·lacions i mantindrem una reunió amb referents de l'esport local perquè la Secretària d'Estat per a l'Esport del Govern d'Espanya es porte una visió completa de la ciutat de Gandia i de la motivació de la ciutat per seguir apostant per l'esport_".

El Pla Director d'Inversions Esportives abastarà un període de 5 a 6 anys i inclou la modernització del poliesportiu municipal a més d'altres inversions necessàries en instal·lacions esportives municipals repartides per la ciutat o generar nous espais per a la pràctica de l'esport.

Sobre la visita de Rienda, l'alcaldessa ha afirmat que _"L'esport s'ha convertit en una moda transversal, ja que practiquen esport tots els grups d'edat" "L'esport és estratègic per a Gandia perquè ens permet treballar amb la igualtat, la salut i en qüestions econòmiques. Tots els clubs que programen esdeveniments i treballen amb els xiquets i xiquetes, mereixen unes instal·lacions esportives què possibiliten millorar la seua feina_" va declarar Morant qui ha destacat que "_l'esport també té rellevància en aspectes com el turisme per complementar el turisme de sol i platja i suposa una oportunitat. Ara que l'economia municipal ha millorat, volem augmentar l'aposta per l'esport_".

Finalment, **María José Rienda**, va destacar la importància de conéixer les necessitats esportives locals i en l'àmbit de la comunitat per poder coordinar polítiques en l'àmbit estatal. "_Hui visitarem les instal·lacions i coneixerem de primera mà les necessitats dels clubs per atendre, amb sensibilitat, tots els aspectes relacionats amb l'esport base. Els més menuts són fonamentals perquè les estructures esportives seguisquen creixent a tots els nivells". "És bàsic coordinar totes aquestes accions i vull destacar el fet que s'haja fet per primera vegada la Conferència Sectorial perquè les polítiques d'Estat arriben a les corporacions locals_".